[[1]](#footnote-1)Informatīvais ziņojums

**“Par 2019.gada 7.novembra *Euro* grupas un 2019.gada 8.novembra Eiropas Savienības Ekonomisko un finanšu jautājumu padomes sanāksmēs izskatāmajiem jautājumiem”**

## Š.g. 7. un 8.novembrī Briselē notiks Euro grupas (t.sk. paplašinātajā formātā) un Eiropas Savienības Ekonomisko un finanšu jautājumu padomes (ECOFIN) sanāksme.

## Euro grupā plānots pārrunāt aktuālākos ekonomikas un finanšu jautājumus. Tiek plānots runāt par šādiem jautājumiem: Tematiskā diskusija par izaugsmi un nodarbinātību – investīcijas un inovācija; Sanāksmē tiek plānots informēt par vēlēšanu procesu, lai ieceltu jaunu Eiropas Centrālās bankas (ECB) valdes locekli, kā arī Eiropas Komisija informēs par rudens ekonomikas prognozēm.

## Savukārt paplašinātajā Euro grupas formātā pārrunās šādus jautājumus: Eiropas Stabilitātes mehānisma (ESM) līgums - novembra pakotne; (iesp.) Augsta līmeņa darba grupas par Eiropas noguldījumu apdrošināšanas sistēmu (EDIS) starpziņojums; (iesp.) Informācija par Budžeta instrumenta euro zonas konverģencei un konkurētspējai (BICC) rezultātiem.

*Attiecīgi ECOFIN plānots diskutēt, kā arī vienoties par šādiem jautājumiem: (iesp.) Akcīzes nodoklis – politiskā vienošanās; (iesp.) PVN saistīto maksājumu datu pārvalde un apmaiņa – vispārējā pieeja; (iesp.) grozījumi direktīvā par PVN kopīgo sistēmu attiecībā uz īpašo režīmu mazajiem uzņēmumiem – politiskā vienošanās; (iesp.) Padomes rekomendācija par Eiropas Centrālās bankas (ECB) valdes locekļa iecelšanu – pieņemšana; Digitālie nodokļi – esošā situācija; 2019.gada ikgadējais Eiropas fiskālās valdes ziņojums – ziņojuma prezentēšana; Padomes secinājumi par ES statistiku – pieņemšana; Padomes secinājumi par finansēšanas aspektiem klimata pārmaiņām – apstiprināšana; G20 un Starptautiskā valūtas fonda (SVF) sanāksmju rezultāti – informācija no Prezidentūras un Eiropas Komisijas un noslēgumā - Dažādi – G7 pētījums par virtuālām valūtām (Stablecoins) – informatīvs punkts.*

*Izvērstāka informācija par Euro grupā plānotajām viedokļu apmaiņām par sekojošiem jautājumiem:*

**Tematiskā diskusija par izaugsmi un nodarbinātību – investīcijas un inovācija**

Sanāksmē notiks tematiskā diskusija par investīcijām un inovāciju. Investīcijas pētniecībā un inovācijās var palīdzēt palielināt konverģenci, noturību un pielāgošanās spējas, kas ir svarīgi *euro* zonas kontekstā. Salīdzinājumā ar tās galvenajiem konkurentiem Eiropa ir ieguldījusi mazāk ieguldījumu pētniecībā un inovācijās. Kopējie izdevumi pētniecībai un attīstībai vairākus gadus ir bijuši aptuveni 2,1% no IKP, kas ir krietni zem pamatmērķa - 3%. Tas ir pretstatā būtiski spēcīgākajam pētniecības un attīstības izdevumu pieaugumam Ķīnā, kas ir apsteidzis ES gan relatīvā, gan absolūtā izteiksmē un šobrīd veido vairāk nekā piekto daļu no pasaules pētniecības un attīstības izdevumiem, pieaugot no tikai 5% īpatsvara 2000. gadā līdz 21% - 2015.gadā. Jo īpaši privātā sektora izdevumi pētniecībai un attīstībai ES joprojām ir lēni - aptuveni 1,2% no IKP salīdzinājumā ar 2,5% Japānā, 1,7% ASV un 1,6% Ķīnā.

Savukārt, raugoties uz valsts izdevumiem pētniecībai un attīstībai, Eiropas sniegums ir salīdzinoši labāks, jo e*uro* zona tērē apmēram 0,7% no IKP, kas ir nedaudz vairāk nekā, piemēram, Ķīnā vai Japānā un aptuveni vienāds ar ASV.

Izdevumi pētniecībai un attīstībai *euro* zonas dalībvalstīm ir ļoti atšķirīgi. Ievērojamās atšķirības starp valstīm atspoguļo atšķirības to attiecīgajās rūpniecības struktūrās, nozaru zināšanu intensitātē un pētniecības spējās.

Papildu pētniecībai un attīstībai (R&D) ir arī daudzas citas svarīgas jomas, kas virza inovācijas. Veiksmīgām inovācijām nepieciešami arī ieguldījumi citos nemateriālajos aktīvos, piemēram, prasmēs, programmatūrā, datos vai organizatoriskajā kapitālā. Kopumā nemateriālie ieguldījumi Eiropā palielinās, kaut arī tie arī atpaliek salīdzinot ar ieguldījumiem ASV. Nemateriālā ieguldījuma sastāvs dažādās dalībvalstīs ievērojami atšķiras, atspoguļojot būtiskas atšķirības ekonomikas struktūrā.

Kopumā Eiropā ir samērā spēcīga publiskā (valsts finansētā) izpēte, taču tās rezultāti tiek ieviesti daudz sliktāk nekā citur.

Attiecībā uz politiku, kas veicina investīcijas pētniecībā un inovācijās, jāatzīmē, ka nav vienas universālās pētniecības un inovācijas stratēģijas. Lai veicinātu efektīvu inovāciju sistēmu un sekmētu inovāciju izplatību, ir vajadzīgi plaša mēroga un koordinēti politikas centieni. Papildu pētniecības un attīstības darbībām tai vajadzētu būt vērstai uz ieguldījumiem plašā nemateriālo aktīvu diapazonā, vienlaikus ņemot vērā iespējamās sinerģijas, piemēram, starp ieguldījumiem informācijas un komunikāciju tehnoloģiju (IKT) aparatūrā, programmatūrā un darbinieku un vadītāju apmācībā par to, kā strādāt ar jaunajām tehnoloģijām.

Ņemot vērā valsts izdevumu nozīmi pētniecībā un attīstībā, ir svarīgi nodrošināt šo izdevumu efektivitāti un lietderību. Valdībām ir jāizdara izvēle attiecībā uz vispārēju instrumentu (piemēram, vispārēju nodokļu atvieglojumu, garantiju vai labvēlīgu darbinieku akciju opciju aplikšanu ar nodokļiem) izmantošanu un / vai mērķtiecīgākām intervencēm (piemēram, prioritāšu noteikšanu pētniecības darbībām noteiktā jomā).

ES līmeņa pasākumi papildina dalībvalstu iniciatīvas. Eiropas semestrī uzsvars tiek likts uz investīciju veicināšanu visā Eiropā, tostarp pētniecībā un inovācijās. Inovācijas veicināšana ir būtiska arī, ņemot vērā diskusijas par BICC (Budžeta instruments *euro* zonas konverģencei un konkurētspējai) un diskusijās par ES rūpniecības politiku. ES budžets nodrošina papildu tiešu un netiešu atbalstu inovācijas darbībām. Piemēram, programma “Apvārsnis 2020” ir lielākā valsts finansētā, starpdisciplinārā un starpnozaru shēma pasaulē ar nozīmīgu Eiropas pievienoto vērtību.

Saskaņā ar *Eurostat* datiem 2016.gadā Latvija no visām ES dalībvalstīm pētniecībai un inovācijām tērēja vismazāk – aptuveni 0,5% no IKP, t.sk. privātais sektors tikai ap 0,1% no IKP, kas arī ir zemākais radītājs starp visām ES dalībvalstīm. Lietuvai šis rādītas ir ap 1% un Igaunijai ap 1,4% no IKP, t.sk. privātā sektora investīcijas bija aptuveni 0,4% un 0,6% no IKP.

**Latvijas nostāja *Euro* grupā**

**Latvija kopumā piekrīt** analīzei un galvenajiem secinājumiem. **Latvija pieņem zināšanai** pausto informāciju.

**Dažādi**

Sanāksmē tiek plānots informēt par vēlēšanu procesu, lai ieceltu jaunu Eiropas Centrālās bankas (ECB) valdes locekli Isabelli Šnābeli, tā kā Sabīne Lautenšlēgere nolēma atkāpties pirms termiņa. Plānota nominēšana *Euro* grupas laikā un attiecīgi lēmuma virzīšanu uz apstiprināšanu ECOFIN laikā.

Kā arī Eiropas Komisija informēs par rudens ekonomikas prognozēm.

**Latvijas nostāja *Euro* grupā**

**Latvija pieņem zināšanai** pausto informāciju. **Latvija atbalsta** jaunā ECB valdes locekļa kandidāta virzīšanu tālākai apstiprināšanai.

*Izvērstāka informācija par paplašinātajā Euro grupā plānotajām viedokļu apmaiņām par šādiem jautājumiem:*

**Eiropas Stabilitātes mehānisma (ESM) līgums. Novembra pakotne**

Paplašinātajā *Euro* grupā plānots panākt vienošanos par Eiropas Stabilitātes mehānisma (turpmāk – ESM) reformas dokumentu kopumu, lai š.g. decembrī ESM dalībvalstīs varētu veikt ESM dibināšanas līguma grozījumu parafēšanu un sekojoši uzsākt grozījumu ratifikācijas procesu.

2018.gada decembrī *Euro* samita laikā *euro* zonas valstu un valdību vadītāji atbalstīja priekšlikumu kopumu par Eiropas Ekonomikas un monetārās savienības padziļināšanu, ar mērķi uzlabot ES un *euro* zonas konkurētspēju un mazināt sociālekonomiskās nevienlīdzības dalībvalstu starpā. Priekšlikumu pakete ietvēra arī ESM lomas stiprināšanu, ņemot vērā, ka pēdējos gados ESM ir bijusi nozīmīga loma *euro* zonas stabilitātes nodrošināšanā, palīdzot dalībvalstīm atgūt vai saglabāt piekļuvi kapitāla tirgiem. *Euro* samita laikā *Euro* grupa ziņoja par četriem galvenajiem ESM reformas pamatelementiem:

* Publiskā atbalsta instrumenta (angl. *common backstop*) izstrāde Vienotajam noregulējuma fondam;
* ESM piesardzības kredītlīniju reforma;
* Parāda ilgtspējas ietvara pilnveidošana;
* Sadarbības veicināšana starp Eiropas Komisiju un ESM.

Par nepieciešamajiem grozījumiem ESM līgumā *Euro* grupa panāca plašu vienošanos 2019.gada 14.jūnijā. Savukārt 2019.gada 21.jūnija *Euro* samitā *euro* zonas valstu vai to valdību vadītāji pieņēma zināšanai *Euro* grupas sasniegto progresu un uzdeva ministriem turpināt darbu, lai 2019.gada decembrī panāktu vienošanos par pilnīgu ESM reformas dokumentu kopumu. Pamatojoties uz deleģēto uzdevumu, koordinētās darbības darba grupai (angl. *Task Force for Coordinated Action*) un *Euro* grupas darba grupai (angl. *Eurogroup Working Group*) tika uzdots izstrādāt reformas dokumentu kopumu.

Līdz šim darba grupām nav izdevies panākt vienošanos par šādiem galvenajiem jautājumiem:

Ar publiskā atbalsta instrumenta ieviešanu saistītie jautājumi:

1. Nominālo griestu (angl. *nominal cap*) apmēra lielums jeb maksimāli iespējamā summā, ko ESM var aizdot Vienotā noregulējuma fondam. Minētais lielums tiks atrunāts ESM Valdes rezolūcijā par nominālo griestu noteikšanu un tā iespējamās robežvērtības varētu būt no 60 līdz 75 mljrd. *euro*.
2. Informācijas apmaiņas apmērs, saturs un procedūra starp ESM un Vienotā noregulējuma valdi aizdevuma piešķiršanas un maksājuma veikšanas vajadzībām. Vienlaicīgi nav panākta vienošanās par likviditātes atbalsta[[2]](#footnote-2) papildu nodrošinājuma nosacījumiem. Vienošanās teksts par minētajiem jautājumiem tiks paredzēts publiskā atbalsta instrumenta pamatnostādnēs.
3. Agrīna publiskā atbalsta instrumenta ieviešanas gadījumā piemērojamais iemaksu kopīgošanas ceļš, kā arī *ex post* iemaksu kopīgošanas un starp-nodalījumu aizdošanas[[3]](#footnote-3) tvērums. Vienošanās tekstu par minētajiem jautājumiem paredzēts iestrādāt, grozot Starpvaldību līgumu par iemaksu pārskaitīšanu uz Vienoto noregulējuma fondu un to kopīgošanu (turpmāk – IGA).

Ar ESM līguma grozījumu projektu saistītie jautājumi:

1. Šobrīd dalībvalstīm ir izsūtīts ESM līguma grozījumu projekts un tā tulkojumi, tomēr vēl ir jāpanāk vienošanās jautājumā par ESM klātbūtni tirgos. Atkarībā no panāktās vienošanās var būt nepieciešams Līguma tekstā iestrādāt klauzulu, kas ļautu pārņemt Eiropas Finanšu stabilitātes instrumenta (EFSF) saistības un prasības;
2. Publiskā atbalsta instrumenta pamatdokumentu pieņemšanas termiņi un to stāšanās spēkā.

*Euro* zonas valstu un valdību vadītāju galīgā vienošanās par pilnīgu ESM reformas dokumentu kopumu gaidāma 2019.gada decembrī, pēc kuras provizoriski 18.decembra COREPER ietvaros varētu notikt ESM līguma grozījumu parafēšana, ļaujot sekojoši uzsākt nacionālajā līmenī ratifikācijas procesu.

**Latvijas nostāja paplašinātajā *Euro* grupā[[4]](#footnote-4)**

**Latvija atbalsta**, ka publiskā atbalsta instrumenta nominālo griestu apmērs ir robežās no 60 līdz 75 mljrd. *euro* atbilstoši prognozētajam vidējam noguldījumu pieauguma tempam.

**Latvijai svarīgi** saņemt būtisku informāciju par konkrēto noregulējuma gadījumu, ja tiek izmantoti ESM līdzekļi no publiskā atbalsta instrumenta. Latvija izprot šādas informācijas konfidenciālo raksturu un apzinās iespējamās sekas gadījumā, ja informācija nonāk trešo personu rokās. **Latvija atbalsta** nostāju, kas paredzētu Vienotā noregulējuma valdei izstrādāt un prezentēt ziņojumu, kas satur galveno nepieciešamo informāciju, tādējādi nodrošinot efektīvu lēmumu pieņemšanas procesu.

**Latvija atbalsta** papildu likviditātes aizsardzības nosacījumu iestrādi publiskā atbalsta instrumenta pamatnostādnēs ar mērķi mazināt ESM līdzekļu neatgūšanas riskus.

Attiecībā uz publiskā atbalsta instrumenta ieviešanu pirms 2024.gada **Latvija uzskata**, ka to ieguvumi neatsver sarežģīto un darbietilpīgo regulējuma maiņu, ko šāds solis prasītu. Ņemot vērā minēto, kā labāko risinājumu Latvija redz saglabāt nacionālās kredītlīnijas pārejas periodā un ESM publiskā atbalsta instrumentu ieviest ar 2024.gada. Vienlaikus Latvija respektē viedokli par ātrāku atbalsta instrumentu ieviešanu. Šādā kontekstā Latvija ir gatava atbalstīt grozījumus IGA un, ja nepieciešams, citos tiesību aktos, lai atbalsta instrumentu ieviestu ātrāk.

Attiecībā uzagrīna publiskā atbalsta instrumenta ieviešanas gadījumā piemērojamo iemaksu kopīgošanas ceļu **Latvija atbalsta** kompromisa piedāvājumu, kas paredz, ka attiecīgajām līgumslēdzējpusēm būtu jāpiedalās ar ierobežotu maksimālo iemaksu apmēru pirms visas citas līgumslēdzējpuses piedalītos ar savu ieguldījumu saskaņā ar piemērojamo kopīgošanas faktoru, lai segtu iztrūkstošo daļu.

**Latvija uzskata**, ka starp-nodalījumu aizdošana publiskā atbalsta instrumenta agrīnās ieviešanas gadījumā var joprojām būt viens no iespējamajiem Vienotā noregulējuma valdes finansēšanas avotiem.

**Latvija izprot un respektē** EFSF dalībvalstu intereses samazināt valsts parāda apjomu, ESM pārņemot EFSF saistības un prasījumus, taču **Latvija aicina** EFSF dalībvalstis ņemt vērā arī to ESM valstu intereses, kas nav EFSF dalībnieces. **Latvija neatbalsta** risinājumus, kuros tai būtu jāuzņemas saistības par lēmumiem tādos *euro* zonas finanšu mehānismos, kuros tā nav bijusi dalībniece.

**Latvijas atbalsta**, kapubliskā atbalsta instrumentaietvara galvenie dokumenti tiek politiski apstiprināti 2019.gadā, bet to formālā apstiprināšana notiek pēc ESM Līguma grozījumu stāšanās spēkā, vienlaicīgi paredzot, ka lēmumu par publiskā atbalsta instrumenta aktivizāciju un piešķiršanu lemtu ESM Valde pirms publiskā atbalsta instrumenta paredzētās ieviešanas.

**(iesp.) Augsta līmeņa darba grupas par Eiropas noguldījumu apdrošināšanas sistēmu (EDIS) starpziņojums**

Paplašinātajā *Euro* grupā tiks aplūkots augsta līmeņa darba grupas (HLWG) starpziņojums[[5]](#footnote-5) par EDIS.

**Latvijas nostāja paplašinātajā *Euro* grupā**

**Latvija pieņem zināšanai** ziņojumā pausto informāciju.

**Latvija atzīst** EDIS izveidi kā pēdējo trūkstošo Banku savienības pīlāru un pilnībā piekrīt finansiāli stabilas, caurskatāmas un izturīgas Banku savienības mērķiem, kas palielina pārliecību gan tirgus dalībniekiem, gan investoriem, gan noguldītājiem.

**Latvija** **atzīst** nepieciešamību izveidot Banku savienību kā etalonu citām jurisdikcijām, kas nodrošina ES banku sektora konkurētspēju, vienlaikus nesamazinot banku standartus attiecībā uz piesardzības prasībām, nepieciešamo zaudējumu absorbcijas spēju, kā arī minimālo prasību par atbilstošajām saistībām un pašu kapitālu nesen izveidotās banku paketes ietvaros.

**Latvija** **varētu piekrist** nepieciešamajiem soļiem, lai izveidotu EDIS, ar nosacījumu, ka netiek apdraudēti banku standarti un tiek nodrošināts pietiekams noguldītāju aizsardzības līmenis visā Banku savienībā.

**Latvija** **atzīst**, ka vissvarīgākā prioritāte ir pabeigt jau iesākto darbu pie krīzes pārvarēšanas ietvara pabeigšanas, izveidot saskaņotus banku maksātnespējas, ieskaitot grupas maksātnespējas noteikumus, piešķirt jau esošajām iestādēm jau esošajās ES institūcijās nepieciešamās pilnvaras un apspriest EDIS izveidi tehniskajā līmenī.

**Latvija uzskata**, ka riska mazināšanā ir jāpanāk pietiekami rezultāti, lai politiski atbalstītu darbu pie EDIS. EDIS centrālā līmeņa funkcijas un EDIS izmantošana aktīvu nodošanas finansēšanai būtu jāapspriež sīkāk, pirms tiek pieņemts lēmums par to.

**(iesp.) Informācija par Budžeta instrumenta *euro* zonas konverģencei un konkurētspējai (BICC) rezultātiem**

Paplašinātās *Euro* grupas laikā š.g. 8.novembrī ir plānots informēt par panākto progresu un jautājuma virzību attiecībā uz Budžeta instrumenta *euro* zonas konverģencei un konkurētspējai (BICC).

Š.g. 9.oktobra paplašinātās *Euro* grupas laikā tika panākta vienošanās par būtiskiem BICC aspektiem, t.sk. pārvaldības un finansēšanas elementiem, kā arī sadales atslēgu un nacionālā līdzfinansējuma likmes apjomu un iespēju modulācijai, gadījumos, kad dalībvalsts piedzīvo būtisku ekonomikas lejupslīdi. Par instrumenta virziena un stratēģisko prioritāšu noteikšanu būs atbildīgi *Euro* samits un *Euro* grupa, savukārt, īstenošanu uzraudzīs Eiropas Komisija. Tiek plānots, ka BICC būs atsevišķs instruments, kas paredzēts *Euro* zonas dalībvalstīm, bet, vienlaikus, tiks dota brīvprātīga iespēja pievienoties arī Valūtas kursa mehānisma II dalībvalstīm.

Vienlaicīgi jāmin, ka tiks turpinātas pārrunas par citiem instrumenta aspektiem *Euro* grupas un tehniskā līmenī.

Panāktais progress attiecībā uz BICC ir saskaņā ar š.g. 21.jūnijā *Euro* samitā doto uzdevumu *Euro* grupai un Eiropas Komisijai.

**Latvijas nostāja *Euro* grupā[[6]](#footnote-6)**

**Latvija pieņem zināšanai** sanāksmē pausto viedokli.

*Informācija par ECOFIN plānotajiem jautājumiem:*

**(iesp.) Akcīzes nodoklis –** *politiskā vienošanās*

ECOFIN sanāksmes laikā plānots panākt politisko vienošanos par šādiem priekšlikumiem:

1. Padomes Direktīvai, ar ko groza Direktīvu 92/83/EEK par to, kā saskaņojams akcīzes nodoklis spirtam un alkoholiskajiem dzērieniem;
2. Padomes direktīvai, ar ko nosaka akcīzes nodokļa piemērošanas vispārēju režīmu (pārstrādāta redakcija);
3. Padomes Regulai, ar ko Padomes Regulu (ES) Nr. 389/2012 par administratīvu sadarbību akcīzes nodokļu jomā groza attiecībā uz elektroniskā reģistra saturu.

(1.) Direktīvas 92/83/EEK mērķis ir atjaunināt noteikumus, kas reglamentē alkohola akcīzes nodokli ES, paver ceļu uz labāku uzņēmējdarbības vidi un samazina izmaksas mazajiem alkohola ražošanas uzņēmumiem.

Diskusijas par priekšlikumu turpinājās Bulgārijas, Austrijas un Rumānijas prezidentūras laikā. Sarunu laikā tika atzīmēts, ka, lai panāktu kompromisu, kas varētu būt pieņemams visām delegācijām, ir jāņem vērā dažādi apsvērumi, piemēram, veselības jautājumi un efektīva akcīzes nodokļu iekasēšana.

ECOFIN sanāksmē š.g. 17.maijā tika panākts turpmāks progress, tomēr nevarēja panākt vienošanos par kompromisa tekstu, jo dažu delegāciju bažas bija saistītas ar mājas apstākļos saražotā alkoholiskā dzēriena limitu. Līdz ar to nevarēja panākt vienošanos par Direktīvas 92/83/EEK 22.panta 8.punktu, kas reglamentē izvēles normu par mājas apstākļos ražotajiem (destilētajam) stiprajiem alkoholiskajiem dzērieniem. Augsta līmeņa darba grupas nodokļu jautājumos (HLWP) sanāksmē š.g. 28.oktobrī dažas delegācijas joprojām saglabāja savas atrunas attiecībā uz mājas apstākļos saražotajiem alkoholiskajiem dzērieniem (22.panta 8.punkts). Turklāt liela daļa delegāciju ir norādījušas, ka grozījumu direktīvas projekta piemērošanas sākuma datums būtu jāatliek. Galvenie jautājumi, kas vēl būtu jāatrisina, ir:

*a) atbrīvojums no akcīzes nodokļa vai samazinātās likmes piemērošana mājas apstākļos ražotajiem (destilētajam) stiprajiem alkoholiskajiem dzērieniem;*

*b) jauno noteikumu transponēšanas termiņš un piemērošanas datums.*

(2.) Padomes 2008.gada 16.decembra direktīvā 2008/118/EK par akcīzes nodokļa piemērošanas vispārējo režīmu, ar ko atceļ Direktīvu 92/12/EEK (turpmāk – Direktīva 2008/118/EK) ir paredzēts vispārējs režīms akcīzes precēm, jo īpaši šādu preču ražošanai, uzglabāšanai un pārvietošanai starp dalībvalstīm. Direktīvas galvenais mērķis ir vienlaikus nodrošināt gan preču brīvu apriti, gan to, ka akcīzes preču patēriņa dalībvalstī tiek iekasēts atbilstošais nodoklis.

Eiropas Komisija savas Normatīvās atbilstības un izpildes (REFIT) programmas ietvaros ir veikusi Direktīvas 2008/118/EK izvērtējumu un 2017.gada 21.aprīlī ir iesniegusi ziņojumu Padomei un Eiropas Parlamentam par Padomes Direktīvas 2008/118/EK īstenošanu. Izvērtēšanas rezultāti lielā mērā tika atkārtoti Padomes secinājumos, kas tika pieņemti 2017.gada 5.decembrī. Eiropas Komisijas ziņojums un Padomes secinājumi liecināja par to, ka kopumā visi ir apmierināti ar Akcīzes preču pārvietošanas un kontroles sistēmas (EMCS) darbību, tomēr tika konstatētas vairākas jomas, kurās nepieciešami uzlabojumi. Galvenās izceltās jomas bija saistītas ar uzlabojumiem, lai saskaņotu akcīzes un muitas procedūras un patēriņam nodotu akcīzes preču pārvietošanas ES daļēju vai pilnīgu automatizēšanu.

Priekšlikumā tiek apskatītas vēl šādas papildu jomas:

* attiecībā uz nosūtītājiem, kuri veic patstāvīgu saimniecisko darbību un kuri vēlas akcīzes preces, kas nodotas patēriņam vienā dalībvalstī, nosūtīt tādām personām citā dalībvalstī, kuras neveic patstāvīgu saimniecisko darbību, radīt iespēju nosūtītājam izmantot nodokļa pārstāvi un galamērķa dalībvalsts kompetentajai iestādei nepieprasīt nodokļa pārstāvi;
* kopīgs risinājums attiecībā uz dabiskiem daļējiem zudumiem pārvietošanas laikā;
* atbrīvojuma sertifikāta automatizēšana un tā apstrāde akcīzes produktu pārvietošanai tādiem saņēmējiem, kuri ir atbrīvoti no akcīzes nodokļa samaksas;
* atbrīvojums no nodrošinājuma tādiem energoproduktiem, ko pārvieto pa cauruļvadiem.

Rumānijas prezidentūras sagatavotais kompromiss par Direktīvas 2008/118/EK priekšlikumu tika skatīts š.g. 17.maija ECOFIN sanāksmē, kuras laikā bija plānots panākt vispārēju pieeju par to, bet tā kā dalībvalstis nevarēja panākt vienošanos par visu akcīzes nodokļa priekšlikumu paketi, priekšlikums netika atbalstīts.

Eiropas Komisija norādīja, ka priekšlikuma galvenā būtība ir samazināt administratīvo slogu, uzlabot sadarbību un atvieglot MVU darbību. Kas attiecas uz 32.pantu (par citās dalībvalstīs iegādāto akcīzes preču, ko veic privātpersonas savam patēriņam, ievešanu), tad Eiropas Komisija ir nākusi klajā ar paziņojumu, kas palīdzētu atbilstoši piemērot šo pantu. Eiropas Komisija arī ir uzsākusi pētījumu, kas saistīts ar izvērtējumu par normas darbību.

Beļģija izteica gandarījumu, ka 32.pants ir pārstrādāts un svarīgi ir tas, ka pierādīšanas pienākums negulstas uz patērētāja pleciem.

(3.) Padomes 2012.gada 2.maija regulā (ES) 389/2012 par administratīvu sadarbību akcīzes nodokļu jomā (turpmāk – Regula 389/2012/ES) ir paredzēts juridiskais pamats administratīvajai sadarbībai starp dalībvalstīm.

Šis priekšlikums tiek iesniegts kopā ar priekšlikumu Padomes direktīvai, ar ko nosaka akcīzes nodokļa piemērošanas vispārēju režīmu attiecībā uz Padomes direktīvas XXX/EK V nodaļu. Tas attiecas uz tādu akcīzes preču pārvietošanas uzraudzības automatizēšanu, kas ir nodotas patēriņam vienā dalībvalstī un ko pārvieto uz citu dalībvalsti, lai šajā otrā dalībvalstī piegādātu komerciāliem mērķiem. Saskaņā ar jauno režīmu ekonomikas dalībnieki, kas pārvieto preces atbilstoši Direktīvas XXX/EK V nodaļai, būs jāreģistrē ekonomikas dalībnieku reģistrā, kas pašlaik attiecas tikai uz ekonomikas dalībniekiem (apstiprināts noliktavas turētājs, reģistrēts saņēmēja un reģistrēts nosūtītājs), kuri izmanto direktīvas XXX/EK III[[7]](#footnote-7) un IV[[8]](#footnote-8) nodaļā paredzēto režīmu. Ar šo priekšlikumu minētā prasība tiek iestrādāta Regulā 389/2012/ES. Priekšlikums ir saistīts ar Padomes Direktīvas 2008/118/EK pārstrādāšanu.

Priekšlikuma mērķis ir ieviest pienākumu reģistrēt tos ekonomikas dalībniekus, kas pārvieto preces atbilstoši Direktīvas XXX/EK V nodaļas 2.iedaļai. Bez šā priekšlikuma nebūs iespējams pilnībā automatizēt patēriņam nodotu preču pārvietošanu ES. Dalībvalstīm nav iebildumu par regulas priekšlikumu.

**Latvijas nostāja ECOFIN padomē[[9]](#footnote-9)**

(1.) **Latvija atbalsta** mērķi pārskatīt Direktīvu 92/83/EEK un **kopumā atbalsta** direktīvas priekšlikuma kompromisa tekstu un tā izskatīšanu ECOFIN novembra sanāksmē.

Lai gan priekšlikuma izskatīšanas sākumā Latvija bija atturīgi vērtējusi ierosinājumu paredzēt iespēju dalībvalstīm atbrīvot no akcīzes nodokļa arī pārējos alkoholiskos dzērienus (stipro alkoholu), kas tiek ražoti mājas apstākļos pašpatēriņam, tomēr, ņemot vērā, ka šī norma tagad paredz arī iespēju dalībvalstīm piemērot samazinātu akcīzes nodokļa likmi un to, ka tā ir vispārīgā izvēles norma, **Latvijai ir elastīga** nostāja šajā jautājumā un **neiebilst** pret to.

**Latvijai ir elastīga** nostāja par direktīvas projekta transponēšanas un piemērošanas datuma atlikšanu.

(2.) **Latvija atbalsta** priekšlikumu par Direktīvas 2008/118/EK pārskatīšanu.

(3.) **Latvija atbalsta** priekšlikumu par Regulas 389/2012/ES grozīšanu.

**(iesp.) PVN saistīto maksājumu datu pārvalde un apmaiņa –** *vispārējā pieeja*

ECOFIN sanāksmes laikā ir plānots vienoties par vispārējo pieeju attiecībā uz Somijas prezidentūras sagatavoto kompromisa tekstu priekšlikumam Padomes direktīvai, ar ko direktīvu 2006/112/EK par kopējo pievienotās vērtības nodokļa sistēmu groza attiecībā uz **maksājumu pakalpojumu sniedzējiem**, un priekšlikumam Padomes regulai, ar ko groza regulu (ES) 904/2010 attiecībā uz pasākumiem administratīvās sadarbības stiprināšanai, lai apkarotu ar PVN saistītu krāpšanu.

Priekšlikuma **mērķis** ir samazināt krāpšanu saistībā ar PVN e-komercijā, nodrošinot nodokļu iestādēm efektīvus un iedarbīgus instrumentus neatbilstīgu uzņēmumu atklāšanai.

Priekšlikums **paredz**:

* ieviest jaunu jēdzienu “maksātāja un maksājuma saņēmēja atrašanās vieta” un noteikt tā piemērošanu;
* noteikt tos maksājumu pakalpojumu sniedzējus, kuriem būs pienākums glabāt un sniegt informāciju par pārrobežu maksājumiem, un obligāti uzglabājamās informācijas saturu;
* noteikt robežvērtību, kuru pārsniedzot maksājumu pakalpojumu sniedzējam veidojas pienākums veikt nodokļu administrācijai pieejamu uzskaiti par maksājumu saņēmēju;
* noteikt minimālo laika periodu, kādā maksājumu pakalpojumu sniedzēji glabā uzskaiti par pārrobežu maksājumu darījumiem;
* paredzēt, ka saglabāto un atklāto informāciju par maksājumiem apstrādā tikai nodokļu administrācijas eksperti krāpšanas apkarošanas jomā, nepārsniedzot to apjomu, kas ir proporcionāls un nepieciešams, lai sasniegtu mērķi, apkarot ar PVN saistītu krāpšanu e-komercijas jomā;
* izveidot jaunu centralizētu elektronisko sistēmu maksājumu informācijas glabāšanai un šīs informācijas turpmākai apstrādei (*central electronic system of payment information* – CESOP);
* noteikt pienākumu dalībvalstīm vākt uzskaites datus, kurus maksājumu pakalpojumu sniedzēji ir darījuši elektroniski pieejamus nodokļu administrācijai un noteikt iegūto uzskaites datu izmantošanas mērķi;
* apstiprināt kopējo elektronisku formātu šo uzskaites datu vākšanai;
* ieviest dalībvalstīm un Eiropas Komisijai jaunu ziņošanas pienākumu *Eurofisc* gada ziņojuma ietvaros.

**Latvijas nostāja ECOFIN padomē[[10]](#footnote-10)**

**Latvija** **kopumā atbalsta** Eiropas Komisijas iniciatīvu uzlabot administratīvās sadarbības sistēmu saistībā ar Eiropas Komisijas digitālā vienotā tirgus stratēģiju, lai varētu efektīvāk apkarot ar PVN saistītu krāpšanu un atjaunot godīgu konkurenci e-komercijas jomā, tādējādi **Latvija kompromisa vārdā ir gatava atbalstīt Somijas prezidentūras kompromisa priekšlikumu**.

**Latvija atbalsta** PVN krāpšanas apkarošanu e-komercijas jomā **un uzskata**, ka nodokļu administrācijai ir svarīgi iegūt informāciju par maksājumu datiem, ja tā tiks izmantota ar mērķi apkarot PVN krāpšanu. Turklāt priekšlikums pēc būtības ir līdzīgs jau spēkā esošajam Latvijas nacionālajam regulējumam.

**Latvija** **ir skeptiska** par pienākumu maksājumu pakalpojumu sniedzējiem sniegt informāciju tikai gadījumos, kad maksājumu pakalpojumu sniedzējs apstrādā vairāk kā 25 darījumus vienam un tam pašam maksājuma saņēmējam. Līdz ar to Latvija dotu priekšroku, ja pienākums maksājumu pakalpojumu sniedzējiem sniegt informāciju būtu jau no pirmā darījuma, proti, nenosakot darījuma slieksni. Tomēr, ņemot vērā Padomes darba grupā sniegtos skaidrojumus un izvērtējumu par šāda darījumu sliekšņa pamatotību, **Latvija ir gatava kompromisa vārdā atbalstīt** 25 darījumu slieksni.

**Latvija** **ir elastīga** attiecībā uz priekšlikuma spēkā stāšanās termiņu un neiebilst, ja tas tiek noteikts 2024.gada 1.janvāris.

**(iesp.) grozījumi direktīvā par PVN kopīgo sistēmu attiecībā uz īpašo režīmu mazajiem uzņēmumiem –** *politiskā vienošanās*

ECOFIN sanāksmes laikā ir plānots politiski vienoties par Somijas prezidentūras sagatavoto kompromisa tekstu priekšlikumam Padomes direktīvai, ar ko direktīvu 2006/112/EK par kopējo pievienotās vērtības nodokļa sistēmu groza attiecībā uz īpašo režīmu mazajiem uzņēmumiem.

Priekšlikuma **mērķis** ir palīdzēt izveidot vidi, kas veicina mazo uzņēmumu izaugsmi, samazinot mazajiem uzņēmumiem PVN saistību izpildes izmaksas un konkurences kropļojumus.

Atbilstoši priekšlikuma **būtībai** dalībvalstīm, kuras nolems ieviest mazo uzņēmumu PVN atbrīvojumu, būs iespēja atbrīvojuma slieksni noteikt tādā līmenī, kas vislabāk atspoguļo to īpašo ekonomisko un tiesisko situāciju. Šādus mazos uzņēmumus dalībvalstis varēs atbrīvot no PVN maksāšanas un citu PVN saistību izpildes. Tomēr, lai ierobežotu atbrīvojuma kropļojošo ietekmi, tiek noteikta maksimālā atbrīvojuma sliekšņa vērtība, kas ir 85 000 *euro.*

Mazo uzņēmumu PVN atbrīvojumu varēs piemērot visi ES uzņēmumi neatkarīgi no tā, kurā dalībvalstī tie ir reģistrēti un kur veic preču piegādes un pakalpojumu sniegšanu. Attiecībā uz mazajiem uzņēmumiem, kuri var izmantot atbrīvojumu dalībvalstī, kur tie neveic saimniecisko darbību, ir jāizpildās diviem nosacījumiem:

1. uzņēmuma apgrozījums šajā dalībvalstī nedrīkst pārsniegt tajā piemērojamā atbrīvojuma slieksni;
2. uzņēmuma kopējais apgrozījums ES nedrīkst pārsniegt 100 000 *euro*.

Ar priekšlikumu tiek ieviests arī pārejas periods attiecībā uz mazajiem uzņēmumiem, kas izmanto atbrīvojumu un kuru apgrozījums pārsniedz noteikto atbrīvojuma slieksni. Šādiem uzņēmumiem tiek atļauts turpināt piemērot atbrīvojumu konkrētajā gadā, ja to apgrozījums attiecīgajā gadā nepārsniedz piemērojamo atbrīvojuma slieksni par vairāk kā 10%. Papildus ir paredzēta arī izvēles norma, kas ļauj dalībvalstīm paaugstināt minēto vērtību līdz 25%.

Priekšlikums paredz arī kārtību, kādā mazie uzņēmumi varēs izmantot PVN atbrīvojumu dalībvalstī, kurā tie neveic saimniecisko darbību.

Tāpat priekšlikuma izskatīšanas rezultātā Padomes darba grupās ir izstrādāti arī grozījumi Padomes regulai attiecībā uz administratīvo sadarbību un informācijas apmaiņu, lai īstenotu pareizu mazo uzņēmumu īpašā režīma piemērošanu.

**Latvijas nostāja ECOFIN padomē[[11]](#footnote-11)**

**Latvija** **pēc būtības atbalsta** pasākumus, kas vērsti uz administratīvā sloga samazināšanu mazajiem uzņēmumiem, tādējādi **Latvijai** **nav iebildumu** par priekšlikuma tekstu.

**Latvija** **atbalsta** Somijas prezidentūras kompromisa priekšlikumā noteikto mazo uzņēmumu PVN atbrīvojuma sliekšņu apmēru: dalībvalsts maksimālā PVN atbrīvojuma sliekšna vērtība 85 000 *euro* un kopējā apgrozījuma ES vērtība 100 000 *euro.* **Latvija** **ir piesardzīga** attiecībā uz mazo uzņēmumu atbrīvojuma sliekšņu paaugstināšanu, jo ir šaubas par šādas paaugstināšanas samērīgumu, tā kā tas var radīt arī negatīvu ietekmi uz valsts budžeta ieņēmumiem.

**Latvijai** **kopumā nav iebildumu** par priekšlikumu attiecībā uz mazo uzņēmumu PVN atbrīvojuma piemērošanu citas dalībvalsts PVN maksātājiem. **Latvija** **atbalsta**, ka priekšlikumā ir atrunāta administratīvā procedūra, kā mazie uzņēmumi varēs piemērot atbrīvojumu citās dalībvalstīs un kādā veidā notiks informācijas apmaiņa starp ES dalībvalstīm.

**Latvija** **ir elastīga** attiecībā uz priekšlikuma spēkā stāšanās termiņu un neiebilst, ja tas tiek noteikts 2025.gada 1.janvāris.

**Dažādi – aktuālie tiesību aktu priekšlikumi –** *Prezidentūras informācija*

Prezidentūra informēs par aktuālākajiem tiesību aktu priekšlikumiem finanšu pakalpojumu jomā.

**Latvijas nostāja ECOFIN padomē**

**Latvija pieņem zināšanai** pausto informāciju.

**(iesp.) Padomes rekomendācija par Eiropas Centrālās bankas (ECB) valdes locekļa iecelšanu –** *pieņemšana*

Plānots pieņemt Padomes rekomendāciju jauna ECB valdes locekļa iecelšanai. Sīkāk aprakstīts *Euro* grupas sadaļā.

**Latvijas nostāja ECOFIN padomē**

**Latvija kopumā atbalsta** Padomes rekomendāciju.

**Digitālie nodokļi –** *esošā situācija*

Ņemot vērā OECD darbu pie starptautisko nodokļu noteikumu izmaiņām, ko radījusi ekonomikas digitalizācija, ECOFIN sanāksmes laikā finanšu ministri tiks iepazīstināti ar esošo situāciju no ES perspektīvas, vienlaikus dodot iespēju apspriest turpmāko rīcību.

Diskusijas OECD līmenī

OECD darbs pie digitālās ekonomikas izaicinājumiem aizsākās ar jautājumu, vai starptautiskie nodokļu noteikumi joprojām ir atbilstoši mūsdienu globālai ekonomikai, kur priekšplānā izvirzās jauni vērtības radītāji un fiziskā klātesamība tirgus jurisdikcijā daļēji ir zaudējusi savu aktualitāti. Tika vērtēts, vai ekonomikas digitalizācija nerada jaunus nodokļu bāzes samazināšanas un peļņas pārnešanas (BEPS) riskus. Rezultātā tika secināts, ka digitalizācijas izmaiņas rada nepieciešamību pārskatīt vairākus fundamentālus starptautiskās nodokļu sistēmas aspektus, respektīvi, kritērijus noteikumiem attiecībā uz to, kur tiek uzlikti nodokļi (saikne jeb *nexus* ar attiecīgo jurisdikciju) un, cik liela peļņas daļai tos piemērot (peļņas pārdale starp jurisdikcijām).

Ņemot vērā iepriekš minēto, kā arī dažu valstu vēlmi veikt vēl fundamentālākas izmaiņas starptautiskajos nodokļu noteikumos, OECD pašreizējais darbs ir sadalīts divos pīlāros:

* I pīlārs ietver vairāku valstu ierosinājumu apvienotu pieeju (*Unified* *approach*), paredzot pārskatīt noteikumus attiecībā uz to, kur maksājami nodokļi un kāda peļņas daļa tiek attiecināta uz attiecīgo jurisdikciju (*nexus and profit allocation*). Šādi noteikumi ļautu tirgus jurisdikcijai uzlikt nodokli peļņas daļai, kas attiecas uz šo jurisdikciju, pat, ja uzņēmumam nav fiziskas klātbūtnes tajā.
* II pīlārs ietver Vācijas un Francijas ierosinājumu starptautiskajiem noteikumiem, kas vērsti pret nodokļu bāzes samazināšanu (*GloBE - global anti-base erosion*), paredzot, ka starptautiskie uzņēmumi, neatkarīgi no tā, vai tie darbojas digitālajā vai tradicionālajā vidē, maksā nodokli vismaz noteiktā minimālā līmenī. Šis priekšlikums paredz jurisdikcijām piešķirt tiesības nodrošināt to nodokļu bāzes aizsardzību no peļņas pārnešanas uz jurisdikcijām, kuras piemēro nodokļus zem noteiktā minimālā līmeņa.

Kopumā 2019.gada jūnijā G20 finanšu ministru apstiprinātais OECD laika grafiks darbam pie šiem jautājumiem ir ļoti ambiciozs. Tādēļ OECD mērķis ir panākt vienošanos par potenciālo risinājumu arhitektūru jau 2020.gada janvārī, ņemot vērā, ka gala ziņojums par šo projektu ir jāiesniedz līdz 2020.gada beigām.

Diskusijas ES līmenī

Ņemot vērā to, ka 2019.gada martā ES līmenī nebija iespējams panākt vienprātību par Eiropas Komisijas piedāvāto ES pagaidu risinājumu, tika nolemts nogaidīt līdz tiks panākta starptautiska līmeņa vienošanās OECD līdz 2020.gada beigām.

ES līmenī šobrīd galvenā uzmanība tiek pievērsta OECD piedāvāto risinājumu ietekmes izvērtējumiem attiecībā uz ES kopumā un tās dalībvalstīm, kā arī piedāvāto risinājumu saderībai ar ES tiesībām.

Ņemot vērā iepriekš minēto, ECOFIN Padome tiek aicināta apspriest Somijas prezidentūras piedāvāto turpmāko rīcības scenāriju:

* pamatojoties uz Eiropas Komisijas paveikto darbu, līdz 2019.gada beigām izvērtēt sākotnēji konstatēto par OECD līmenī apspriesto risinājumu saderību ar ES tiesībām un pamatbrīvībām;
* dalībvalstīm, ciešā sadarbībā ar Eiropas Komisiju, kā prioritāru turpināt iesākto darbu pie ietekmes izvērtējumiem;
* noteiktus OECD līmenī apspriestus elementus izvērtēt arī ES līmenī, ar mērķi atrast kopsaucējus starp ES dalībvalstīm;
* uzdot attiecīgajām Padomes sagatavošanas struktūrām strādāt pie šiem prioritārajiem jautājumiem.

**Latvijas nostāja ECOFIN padomē**

**Latvija pieņem zināšanai** sniegto progresa ziņojumu.

**Latvijai ir būtiska darba turpināšana** pie OECD piedāvāto risinājumu fiskālās un ekonomiskās ietekmes izvērtējumiem, kā arī piedāvāto risinājumu saderības izvērtējuma attiecībā uz ES tiesībām un pamatbrīvībām.

**Latvija kopumā atbalsta** mērķi rast kopsaucējus starp ES dalībvalstīm attiecībā uz  noteiktiem OECD piedāvāto risinājumu elementiem. **Vienlaikus uzskata**, ka, turpinot diskusijas ES līmenī, būtu jāizvairās no OECD darba dublēšanas.

**2019.gada ikgadējais Eiropas fiskālās valdes ziņojums –** *ziņojuma prezentēšana*

Sanāksmē plānots uzklausīt informāciju par trešo Eiropas Fiskālās padomes (EFP) ziņojumu, kurā padome sniedz pārskatu par to, kā ir īstenoti fiskālie nosacījumi par 2018.gadu.

Ekonomiskā izaugsme 2018.gadā turpinājās gan *euro* zonā, gan ES, lai gan lēnākā tempā nekā 2017.gadā, kas rada pieaugošu nenoteiktību attiecībā uz ārējo vidi. Reālā un nominālā IKP izaugsme *euro* zonā un ES bija aptuveni tāda, kā prognozēts dalībvalstu 2017.gada pavasara vidēja termiņa fiskālajos plānos. Budžeta rezultāti bija labāki nekā bija plānots pateicoties lielākiem ieņēmumiem, kas pārsniedz paredzamo ienākumu apjomu, un lielākus ietaupījumus par procentu izdevumiem. Tāpat kā iepriekšējos gados, arī šogad tikai daļēji tika radīti buferi, jo īpaši valstīs ar lielu parādu.

Eiropas Komisija 2018.gada uzraudzības ciklā piemēroja gan noteiktus, gan jaunus elastīguma un rīcības brīvības elementus. Lai gan konstatētie rādītāji liecināja par būtisku novirzi no vajadzīgās korekcijas, Eiropas Komisija neierosināja rīkoties attiecībā uz Latviju, Portugāli un Slovākiju. Atkāpjoties no iedibinātās prakses, lēmums tika pieņemts, ņemot vērā jaunus elementus vispārējā novērtējumā, piemēram, nominālo deficītu un parāda attīstību. 2018.gads bija relatīvi spēcīgas ekonomiskās izaugsmes gads, bet ar atlikušajiem fiskālās ilgtspējas izaicinājumiem.

Eiropas Komisijas priekšsēdētājs Žans Klods Junkers lūdza EFP veikt ES fiskālo noteikumu izvērtējumu, galveno uzmanību pievēršot sešpakas un divpakas tiesību aktu kopuma reformām. Pieprasījumā tika izvirzīti trīs galvenie novērtēšanas mērķi: 1) valsts finanšu ilgtermiņa ilgtspējība, 2) ekonomiskās aktivitātes stabilizācija pretcikliskā veidā un 3) publisko finanšu kvalitātes uzlabošanās. Turklāt EFP intervēja plašu ieinteresēto personu loku un sešpakas un divpakas tiesību aktu kopumu reformu “arhitektus”.

EFP noteica dažādus sarežģītības avotus, kas padara noteikumus un to īstenošanu neskaidru, un galu galā aicina vienkāršot pašreizējo ES fiskālo sistēmu. Sarežģītības avoti ir šādi: 1) pārmērīga paļaušanās uz nenovērojamiem rādītājiem un datiem, kas pakļauti ievērojamiem *ex post* pārskatījumiem; 2) pārāk liels uzsvars uz ikgadējiem, nevis ilgāka termiņa darbības rādītājiem; 3) pārāk paātrināta elastīguma izmantošana, kas veicina prociklisku fiskālo politiku; 4) arvien vairāk divpusējs fiskālās uzraudzības process, kas kavē daudzpusēju salīdzinošo pārskatīšanu.

Reformas priekšlikumā ir pētīti veidi, kā varētu vienkāršot un pārskatīt ES fiskālos noteikumus, lai labāk aizsargātu valsts ieguldījumus, piemērojot mērķtiecīgu “zelta likumu”. Saskaņā ar EFP pārskatu par 2018.gadu, EFP ierosina paļauties tikai uz parāda noenkurošanu un vienu darbības mērķi: maksimālo apjomu primāro izdevumu pieaugumu, neieskaitot diskrecionāros ieņēmumu pasākumus.

**Latvijas nostāja ECOFIN padomē**

**Latvija pieņem zināšanai s**niegto informāciju.

**Padomes secinājumi par ES statistiku –** *pieņemšana*

2019.gada 8.novembra ECOFIN sanāksmē plānots apstiprināt Padomes secinājumu projektu par ES statistiku.

Padome tās secinājumos novērtē iepriekšējā gadā paveikto attiecībā uz Eiropas oficiālās statistikas attīstību, informācijas prasību Eiropas Ekonomikas un monetārās savienības nodrošināšanā, nekustamā īpašuma statistikas makroprudenciālās uzraudzības un citiem nolūkiem nodrošināšanā, statistikas pārmērīgā budžeta deficīta novēršanas procedūrai un makroekonomiskās nelīdzsvarotības novēršanas procedūrai sagatavošanā un attīstībā, kā arī sociālās statistikas modernizācijā un globalizācijas mērījumu attīstībā.

Centrālā statistikas pārvalde (turpmāk – CSP) kā ESS dalībniece seko attīstības tendencēm ESS un turpina aktīvi iesaistīties ESS vīzijā 2020.gadam noteiktajās aktivitātēs, kas paredz inovatīvu risinājumu attīstīšanu un ieviešanu statistikas sagatavošanā un izplatīšanā. Ņemot vērā ESS iniciatīvas, arī CSP kā nacionālā statistikas iestāde iesaistās sarunās ar privātajiem datu turētājiem par to rīcībā esošo datu izmantošanu oficiālās statistikas sagatavošanā. CSP iedvesmojas no valstīm, kurās nacionālās statistikas iestādes sadarbība ar privātajiem datu turētājiem balstīta uz vienotu izpratni, ka oficiālā statistika kalpo sabiedrības un valsts labumam.

Atzīstot Padomes secināto par respondentu noslodzes mazināšanu, CSP kā būtisku Latvijas sasniegumu vērtē 2021.gadā plānotās Tautas un mājokļu skaitīšanas veikšanu, pilnībā balstoties uz administratīvajiem datiem. Tautas un mājokļu skaitīšanas vajadzībām tiks izmantots ap 40 administratīvo avotu datu, un kopumā CSP oficiālās statistikas sagatavošanā šobrīd izmanto 87 administratīvo datu avotus. CSP uzsver, ka administratīvo datu izmantošanā ļoti liela nozīme ir starpinstitūciju sadarbībai un pieejamajos administratīvajos datu avotos pieejamās informācijas atbilstībai oficiālās statistikas vajadzībām.

**Latvijas nostāja ECOFIN padomē[[12]](#footnote-12)**

**Latvija atbalsta** Padomes secinājumu apstiprināšanu.

**Latvija novērtē** Padomes secināto par Eiropas Statistikas sistēmas (turpmāk – ESS) paveikto ES prioritāro jomu datu prasību nodrošināšanā.

Attiecībā uz EFC ziņojumu par informācijas prasību nodrošināšanu Eiropas Ekonomikas un monetārajai savienībai **Latvija atbalsta** EFC ziņojumā teikto, ka Eiropas Statistikas sistēmas attīstības mērķu sasniegšanai vidējā termiņā un ilgtermiņā nepieciešami turpmāki ieguldījumi IT sistēmu un cilvēkresursu attīstībā.

Attiecībā uz statistiku par pārmērīgu budžeta deficīti **Latvija atbalsta** Padomes piezīmi par to, ka metodoloģisko pilnveidojumu ieviešanai jābūt plānotai un strukturētai, balstītai uz vienotām vadlīnijām, tomēr ņemot vērā dalībvalstīm nepieciešamo laiku un ierobežotos resursus Eiropas Komisijas prasību īstenošanai.

**Padomes secinājumi par finansēšanas aspektiem klimata pārmaiņām –** *apstiprināšana*

Padomes secinājumi nosaka vispārējas vadlīnijas un principus ES kopējai pozīcijai par klimata finansēšanas aspektiem.

Padomes secinājumos ES dalībvalstis atkārtoti apliecina savu atbalstu Parīzes nolīguma īstenošanai un atzinīgi vērtē Katovicē apstiprinātos Parīzes nolīguma īstenošanas nosacījumus/noteikumus. Tiek uzsvērts, cik svarīgi ir panākt strauju progresu Parīzes nolīguma mērķu sasniegšanai, īpaši, lai finanšu plūsmas atbilstu virzībai uz zemu siltumnīcefekta gāzu emisiju un klimata ziņā noturīgu attīstību. Dalībvalstis apņemas nākamajā ES daudzgadu budžetā no 2021. līdz 2027. gadam veikt vērienīgu rīcību klimata jomā, ieskaitot ārējo sadarbību, vienlaikus ņemot vērā citus ES politikas mērķus.

Dalībvalstis uzsver ES un tās dalībvalstu pastāvīgo apņemšanos palielināt starptautiskā klimata finansējuma mobilizēšanu kā daļu no kolektīvi attīstīto valstu mērķa no dažādiem avotiem kopīgi mobilizēt USD 100 miljardus gadā, instrumenti un kanāli kontekstā

Tai pašā laikā dalībvalstis mudina daudzpusējās attīstības bankas, kā arī nacionālās un reģionālās attīstības bankas noteikt pasākumus, lai saskaņotu savu darbību ar Parīzes vienošanos un turpinātu palielināt ar klimatu saistītās investīcijas.

**Latvijas nostāja ECOFIN padomē**

**Latvija atbalsta** Padomes secinājumu apstiprināšanu.

**G20**[[13]](#footnote-13) **un Starptautiskā valūtas fonda (SVF) sanāksmju rezultāti –** *informācija no Prezidentūras un Eiropas Komisijas*

ECOFIN sanāksmes laikā Prezidentūra un Eiropas Komisija informēs par notikušajām G20 un SVF sanāksmēm 2019.gada oktobrī, Vašingtonā (ASV). Liels uzsvars tika vērsts uz starptautisko nodokļu jautājumiem, kā arī par ekonomikas stabilitāti.

**Latvijas nostāja ECOFIN padomē**

**Latvija pieņem zināšanai** pausto informāciju.

**Dažādi – G7 pētījums par virtuālām valūtām (*Stablecoins*) –** *informatīvs punkts*

ECOFIN sanāksmes laikā Prezidentūra informēs par kopīgu Padomes un Eiropas Komisijas nostājas formulēšanu attiecībā uz G7 pētījumu par virtuālām valūtām (*Stablecoins (piemēram, Libra)*). Pirms nostājas formulēšanas vēl notiks tehniskais darbs ar mērķi decembra ECOFIN laikā apstiprināt kopēju nostāju.

**Latvijas nostāja ECOFIN padomē**

**Latvija pieņem zināšanai** pausto informāciju.

**Latvijas delegācija**

Delegācijas vadītājs formālajā un paplašinātajā *Euro* grupā:

**Jānis Reirs**, finanšu ministrs

Delegācijas vadītājs ECOFIN:

**Jānis Reirs**, finanšu ministrs

Delegācijas dalībnieki:

**Sanita Pavļuta-Deslandes**,pastāvīgā pārstāve, ārkārtējā un pilnvarotā vēstniece ES

**Baiba Bāne**, valsts sekretāre

**Līga Kļaviņa**, valsts sekretāres vietniece finanšu politikas jautājumos (dalība arī *Euro* grupās)

**Agnese Timofejeva**, Finanšu ministrijas Fiskālās politikas departamenta direktora vietniece, Ekonomisko un finanšu lietu nodaļas LR Pastāvīgajā pārstāvniecībā ES vadītāja

**Andis Kokenbergs**, Finanšu ministrijas nozares padomnieks LR Pastāvīgajā pārstāvniecībā ES

**Baiba Jurisone**, Finanšu ministrijas nozares padomniece LR Pastāvīgajā pārstāvniecībā ES

**Jevgeņija Belokurova**, Finanšu ministrijas nozares padomniece LR Pastāvīgajā pārstāvniecībā ES

**Larijs Martinsons**, Finanšu ministrijas nozares padomnieks LR Pastāvīgajā pārstāvniecībā ES

**Antra Trenko**, Latvijas Bankas nozares padomniece LR Pastāvīgajā pārstāvniecībā ES

Finanšu ministrs J.Reirs

Sterinoviča

67083837, [guna.sterinovica@fm.gov.lv](mailto:guna.sterinovica@fm.gov.lv)

1. Deklasificēts saskaņā ar FM 21.12.2021. vēstuli Nr.13.7-13/12/6199 (reģ. Nr. 2021-DOC-3085) [↑](#footnote-ref-1)
2. Publiskā atbalsta instrumenta ietvaros likviditātes nodrošināšanas atbalsta mērķis ir eventuāli nodrošināt noregulētās iestādes atgriešanos finanšu tirgos. Savukārt papildu nosacījumi ir paredzēti, lai maksimāli novērstu ļoti zemas varbūtības iespēju, ka Vienotā noregulējuma aizdevums likviditātes atbalstam netiek atmaksāts. [↑](#footnote-ref-2)
3. Atbilstoši IGA ir izveidoti dalībvalstu iemaksu nodalījumi (finanšu resursi), kas pārejas periodā tiek pakāpeniski kopīgoti. Attiecīgi nepieciešamības gadījumā noregulējuma finansēšanas vajadzībām līdzekļi varētu tikt aizņemti no citu dalībvalstu iemaksu nodalījumiem. [↑](#footnote-ref-3)
4. Spēkā ir š.g. 11.jūnija Ministru kabineta sēdē apstiprinātā pozīcija Nr.5 “Par Ekonomikas un monetārās savienības padziļināšanas aspektiem – diskusija *Euro* grupā un *Euro* Samitā” [↑](#footnote-ref-4)
5. Informācijas gatavošanas brīdī ziņojums vēl nav pieejams. [↑](#footnote-ref-5)
6. Spēkā ir š.g. 11.jūnija Ministru kabineta sēdē apstiprinātā pozīcija Nr.5 “Par Ekonomikas un monetārās savienības padziļināšanas aspektiem – diskusija *Euro* grupā un *Euro* Samitā” [↑](#footnote-ref-6)
7. Akcīzes preču ražošanas, pārstrādes un uzglabāšanas nosacījumi [↑](#footnote-ref-7)
8. Akcīzes preču pārvietošana atliktajā nodokļa maksāšanās režīmā [↑](#footnote-ref-8)
9. Spēkā ir MK 2019.gada 12.marta. sēdē apstiprinātā pozīcija Nr.1 “Par priekšlikumu Padomes Direktīvai, ar ko nosaka akcīzes nodokļa piemērošanas vispārēju režīmu (pārstrādāta redakcija), pozīcija Nr.1 “Par priekšlikumu Padomes Regulai, ar ko Padomes Regulu (ES) Nr. 389/2012 par administratīvu sadarbību akcīzes nodokļu jomā groza attiecībā uz elektroniskā reģistra saturu” un pozīcija Nr.2 “Par priekšlikumu Padomes Direktīvai, ar ko groza Direktīvu 92/83/EEK par to, kā saskaņojams akcīzes nodoklis spirtam un alkoholiskajiem dzērieniem”. Minētās pozīcijas ir saskaņotas ar Saeimas Eiropas lietu komisiju 2019.gada 8. un 14.martā. [↑](#footnote-ref-9)
10. Spēkā ir š.g. 29.oktobra finanšu ministra apstiprinātā pozīcija Nr.1 “Par priekšlikumu Padomes Direktīvai, ar ko groza Direktīvu 2006/112/EK attiecībā uz konkrētu prasību ieviešanu maksājumu pakalpojumu sniedzējiem un par priekšlikumu Padomes Regulai, ar ko groza Regulu (ES) 904/2010 attiecībā uz pasākumiem administratīvās sadarbības stiprināšanai, lai apkarotu ar PVN saistītu krāpšanu” [↑](#footnote-ref-10)
11. Spēkā ir Ministru kabinetā 2018.gada 21.novembrī apstiprinātā pozīcija Nr.1 “Par priekšlikumu Padomes Direktīvai, ar ko Direktīvu 2006/112/EK par kopējo pievienotās vērtības nodokļa sistēmu groza attiecībā uz īpašo režīmu mazajiem uzņēmumiem” [↑](#footnote-ref-11)
12. Uz š.g.5.novembra Ministru kabineta sēdi apstiprināšanai tiks virzīta nacionālā pozīcija Nr.1 “Par Padomes secinājumu projektu par ES statistiku” [↑](#footnote-ref-12)
13. 1999.gadā tika izveidota divdesmit valstu grupa, ko pārstāv finanšu ministri un centrālo banku vadītāji, lai apvienotu sistēmiski nozīmīgas industriāli attīstītas valstis ar mērķi pārrunāt, veikt atklātas un konstruktīvas diskusijas par galvenajiem jautājumiem pasaules ekonomikā. G20 palīdz nodrošināt izaugsmi un attīstību pasaules mērogā.

    G20 valstis ir ASV, Vācija, Japāna, Francija, Lielbritānija, Kanāda, Itālija, Argentīna, Austrālija, Brazīlija, Ķīna, Indija, Indonēzija, Meksika, Krievija, Saūda Arābija, Dienvidāfrikas Republika, Dienvidkoreja, Turcija un ES Prezidējošā valsts kopā ar Eiropas Centrālo banku. [↑](#footnote-ref-13)